**ภาพรวมของกฎหมายของรัฐไทยว่าด้วยสัญชาติ[[1]](#footnote-1): ความเบื้องต้น**


**โดย รศ.ดร.พันธุ์ทิพย์ กาญจนะจิตรา สายสุนทร**

***เผยแพร่ในหนังสือ “รวมบทบัญญัติแห่งกฎหมายไทยว่าด้วยสัญชาติไทยของบุคคลธรรมดา***

***ตั้งแต่อดีตจนถึงปัจจุบัน” จัดพิมพ์โดยสำนักพิมพ์วิญญูชน***

**เมื่อ พ.ศ.๒๕๓๘ ปรับปรุงเมื่อวันที่ ๑๓ เมษายน พ.ศ.๒๕๖๒**

[**https://docs.google.com/document/d/1VJ61Zbs8CDPyeM3Gicg2shG58IhT7rCb9A94bl1MTSA/edit?usp=sharing**](https://docs.google.com/document/d/1VJ61Zbs8CDPyeM3Gicg2shG58IhT7rCb9A94bl1MTSA/edit?usp=sharing)

****

เนื่องจากบุคคลธรรมดาจะมีสัญชาติไทยหรือไม่ จะต้องพิจารณาจากกฎหมายไทยว่าด้วยสัญชาติไทยซึ่งมีผลในขณะที่เขาเกิด จึงมีความจำเป็นที่จะต้องทราบเนื้อหาของกฎหมายดังกล่าวตั้งแต่อดีตจนถึงปัจจุบัน

1. **มูลนิติธรรมประเพณี : กฎหมายสัญชาติไทยในยุคก่อนที่จะมี พ.ร.บ.สัญชาติ**

ประเทศไทยเริ่มมีกฎหมายกำหนดสัญชาติไทยตั้งแต่ พ.ศ.๒๔๕๔ ก่อนหน้านั้น สัญชาติไทยเป็นไปตามกฎหมายจารีตประเพณี หรือดังที่รัชกาลที่ ๖ ทรงเรียกว่า “มูลนิติธรรมประเพณี”[[2]](#footnote-2) กล่าวคือ ตามที่เป็นไปตามกฎหมายธรรมชาติ แต่เมื่อเกิดรัฐสมัยใหม่ กฎเกณฑ์ในการมีสัญชาติไทยย่อมเป็นไปตามเจตจำนงของรัฐอีกด้วย ซึ่งเจตจำนงของรัฐก็มิได้สอดคล้องกับกฎหมายธรรมชาติเสียทีเดียว จึงมีความจำเป็นจะต้องทราบถึงเจตจำนงนี้อันปรากฏในการนิติบัญญัติของรัฐ

1. **พ.ร.บ.แปลงชาติ ร.ศ.๑๓๐ : กฎหมายไทยว่าด้วยสัญชาติไทยที่เป็นลายลักษณ์อักษรฉบับแรกของไทย แต่มิใช่กฎหมายทั่วไป หากแต่เป็นกฎหมายเฉพาะเรื่อง**

ประเทศไทยเริ่มมีกฎหมายลายลักษณ์อักษรพิเศษที่บัญญัติเป็นเอกเทศสำหรับเรื่องสัญชาติใน พ.ศ.๒๔๕๔ กล่าวคือ ค.ศ.๑๙๑๑ แต่กฎหมายสัญชาติลายลักษณ์อักษรพิเศษฉบับแรกของไทย ก็คือ พ.ร.บ.แปลงชาติ ร.ศ.๑๓๐ แต่กฎหมายนี้ว่าด้วยกฎเกณฑ์พิเศษเรื่องการแปลงสัญชาติเป็นไทยเท่านั้น มิได้ว่าด้วยสัญชาติไทยโดยทั่วไป

1. **พ.ร.บ.สัญชาติ พ.ศ.๒๔๕๖ : ประมวลมูลนิติธรรมประเพณีว่าด้วยสัญชาติไทยให้เป็นลายลักษณ์อักษร : กฎหมายลายลักษณ์อักษรของไทยชุดที่สองว่าด้วยสัญชาติไทย**

ประเทศไทยเพิ่งจะมีกฎหมายลายลักษณ์อักษรพิเศษที่บัญญัติเป็นเอกเทศสำหรับเรื่องสัญชาติโดยทั่วไป ก็คือ พ.ร.บ.สัญชาติ พ.ศ.๒๔๕๖ นับแต่ พ.ร.บ.นี้เป็นต้นมา ประเทศไทยก็มี พ.ร.บ.สัญชาติที่เป็นแม่บทหลักในเรื่องสัญชาติของบุคคลธรรมดาอีก ๒ ฉบับคือ พ.ร.บ.สัญชาติ พ.ศ.๒๔๙๕ และ พ.ร.บ.สัญชาติ พ.ศ.๒๕๐๘ ซึ่งทำให้กล่าวได้ว่า ประเทศไทยมีกฎหมายที่ให้สัญชาติไทยแก่บุคคลธรรมดามาแล้ว ๓ ชุด กล่าวคือ

เนื่องจาก พ.ร.บ.สัญชาติ พ.ศ.๒๔๕๖ ไม่ได้ยกเลิก พ.ร.บ.แปลงชาติ ร.ศ.๑๓๐ กฎหมาย ทั้งสองฉบับถูกใช้คู่ขนานกันไป ดังนั้น เราจะต้องทำความเข้าใจว่า ช่วงเวลาตั้งแต่อดีตจนถึงวันที่ ๑๗ พฤษภาคม พ.ศ.๒๔๕๔ เป็นช่วงเวลาที่กฎหมายไทยว่าด้วยสัญชาติไทยอยู่ในรูปของมูลนิติธรรมประเพณีมีผลแต่ลำพัง ดังนั้น บุคคลที่เกิดก่อนวันที่ ๑๘ พฤษภาคม พ.ศ.๒๔๕๔ จะมีสัญชาติไทยหรือไม่ ? ย่อมเป็นไปตามมูลนิติธรรมประเพณีว่าด้วยสัญชาติไทยเท่านั้น

แต่บุคคลที่เกิดตั้งแต่วันที่ ๑๘ พฤษภาคม พ.ศ.๒๔๕๔ จนถึงวันที่ ๑๓ กุมภาพันธ์ พ.ศ.๒๔๙๕ จะมีสัญชาติไทยหรือไม่ ? ย่อมเป็นไปตามมูลนิติธรรมประเพณีว่าด้วยสัญชาติไทย ประกอบกับ พ.ร.บ.แปลงชาติ ร.ศ.๑๓๐ (ซึ่งตรงกับ พ.ศ.๒๔๕๔)

พ.ร.บ.สัญชาติ พ.ศ.๒๔๕๖ และ พ.ร.บ.การแปลงชาติ ร.ศ.๑๓๐ จึงถือว่าเป็นกฎหมายลายลักษณ์อักษรของไทยชุดแรกว่าด้วยสัญชาติไทย กฎหมายทั้ง ๒ ฉบับถูกยกเลิกในวันที่ ๑๓ กุมภาพันธ์ พ.ศ.๒๔๙๕ โดย พ.ร.บ.สัญชาติ พ.ศ. ๒๔๙๕

1. **พ.ร.บ.สัญชาติ พ.ศ.๒๔๙๕ : กฎหมายลายลักษณ์อักษรของไทยชุดที่สองว่าด้วยสัญชาติไทย**

พ.ร.บ.สัญชาติ พ.ศ.๒๔๙๕ ถูกประกาศใช้ในวันที่ ๑๒ กุมภาพันธ์ พ.ศ.๒๔๙๕ โดยมีเจตนาที่จะปรับปรุงกฎหมายว่าด้วยสัญชาติและการแปลงชาติ[[3]](#footnote-3) พ.ร.บ.นี้มีผลในวันที่ ๑๓ กุมภาพันธ์ พ.ศ. ๒๔๙๕

พ.ร.บ.สัญชาติ พ.ศ.๒๔๙๕ ซึ่งถูกแก้ไขและเพิ่มเติมโดย พ.ร.บ.สัญชาติ (ฉบับที่ ๒) พ.ศ.๒๔๙๖ พ.ร.บ.สัญชาติ(ฉบับที่ ๓) พ.ศ.๒๔๙๙ และพ.ร.บ.สัญชาติ(ฉบับที่ ๔) พ.ศ. ๒๕๐๓ จึงถูกถือว่าเป็นกฎหมายลายลักษณ์อักษรของไทยชุดที่สองว่าด้วยสัญชาติไทย กฎหมายทั้ง ๔ ฉบับถูกยกเลิกในวันที่ ๔ สิงหาคม พ.ศ.๒๕๐๘ โดย พ.ร.บ.สัญชาติ พ.ศ. ๒๕๐๘ ดังนั้น พ.ร.บ.สัญชาติ พ.ศ.๒๔๙๕ พร้อมทั้งพ.ร.บ.เสริมทั้ง ๓ ฉบับ จึงสิ้นผลในวันที่ ๕ สิงหาคม พ.ศ.๒๕๐๘

เพราะว่า พ.ร.บ.นี้ต้องประสบกับความเปลี่ยนแปลงถึง ๓ ครั้งด้วยกันทำให้เราต้องแบ่งบุคคลที่มีสัญชาติไทยของบุคคลธรรมดาภายใต้ พ.ร.บ.สัญชาติ พ.ศ.๒๔๙๕ ออกเป็น ๔ กลุ่มดังต่อไปนี้

กลุ่มแรก ก็คือ สัญชาติไทยของบุคคลธรรมดาตั้งแต่วันที่ ๑๓ กุมภาพันธ์ พ.ศ. ๒๔๙๕ จนถึงวันที่ ๓ กุมภาพันธ์ พ.ศ.๒๔๙๖[[4]](#footnote-4) ย่อมเป็นไปตาม พ.ร.บ.สัญชาติ พ.ศ.๒๔๙๕ ฉบับดั้งเดิม

กลุ่มที่สอง ก็คือ สัญชาติไทยของบุคคลธรรมดาจากวันที่ ๔ กุมภาพันธ์ พ.ศ.๒๔๙๖ จนถึงวันที่ ๑๒ กุมภาพันธ์ พ.ศ.๒๕๐๐[[5]](#footnote-5) จึงตกอยู่ภายใต้ พ.ร.บ.สัญชาติ พ.ศ.๒๔๙๕ ซึ่งถูกแก้ไขและเพิ่มเติมโดย พ.ร.บ.สัญชาติ(ฉบับที่ ๒) พ.ศ.๒๔๙๖ ถือเป็นบุคคลธรรมดากลุ่มที่ ๒ ที่มีสัญชาติไทยตาม พ.ร.บ.สัญชาติ พ.ศ.๒๔๙๕

กลุ่มที่สาม ก็คือ สัญชาติไทยของบุคคลธรรมดาตั้งแต่วันที่ ๑๓ กุมภาพันธ์ พ.ศ.๒๕๐๐ จนถึงวันที่ ๑ กุมภาพันธ์ พ.ศ.๒๕๐๓[[6]](#footnote-6) จึงตกอยู่ภายใต้ พ.ร.บ.สัญชาติ พ.ศ.๒๔๙๕ ซึ่งถูกแก้ไขและเพิ่มเติมโดย พ.ร.บ.สัญชาติ(ฉบับที่ ๒) พ.ศ.๒๔๙๖ และ พ.ร.บ.สัญชาติ(ฉบับที่ ๓) พ.ศ. ๒๔๙๙ ถือเป็นบุคคลธรรมดากลุ่มที่ ๓ ที่มีสัญชาติไทยตาม พ.ร.บ.สัญชาติ พ.ศ.๒๔๙๕

ท้ายที่สุด กลุ่มที่สี่ ก็คือ สัญชาติไทยของบุคคลธรรมดาตั้งแต่วันที่ ๒ กุมภาพันธ์ พ.ศ.๒๕๐๓ จนถึงวันที่ ๔ สิงหาคม พ.ศ.๒๕๐๘ จึงตกอยู่ภายใต้ พ.ร.บ.สัญชาติ พ.ศ.๒๔๙๕ ซึ่งถูกแก้ไขและเพิ่มเติมโดย พ.ร.บ.สัญชาติ (ฉบับที่ ๒) พ.ศ.๒๔๙๖ พ.ร.บ.สัญชาติ(ฉบับที่ ๓) พ.ศ. ๒๔๙๙ และ พ.ร.บ.สัญชาติ(ฉบับที่ ๔) พ.ศ.๒๕๐๓ ถือเป็นบุคคลธรรมดากลุ่มที่ ๔ ที่มีสัญชาติไทยตามพ.ร.บ.สัญชาติ พ.ศ.๒๔๙๕

1. **พ.ร.บ.สัญชาติ พ.ศ.๒๕๐๘ : กฎหมายลายลักษณ์อักษรของไทยชุดที่สามว่าด้วยสัญชาติไทย**

พ.ร.บ.สัญชาติ พ.ศ.๒๕๐๘ ถูกประกาศใช้ในวันที่ ๔ สิงหาคม พ.ศ.๒๕๐๘ โดยมีเจตนาที่จะปรับปรุง พ.ร.บ.สัญชาติ พ.ศ.๒๔๙๕ พ.ร.บ.นี้จึงมีผลในวันที่ ๕ สิงหาคม พ.ศ. ๒๕๐๘ อันเป็นวันถัดจากวันประกาศในราชกิจจานุเบกษา[[7]](#footnote-7) เป็นต้นไป (มาตรา ๒ แห่ง พ.ร.บ. สัญชาติ พ.ศ.๒๕๐๘)

พ.ร.บ.สัญชาติ พ.ศ.๒๕๐๘ ถูกแก้ไขเพิ่มเติม ๓ ครั้ง กล่าวคือ (๑) โดยประกาศคณะปฏิวัติฉบับที่ ๓๓๗ ลงวันที่ ๑๓ ธันวาคม พ.ศ.๒๕๑๕[[8]](#footnote-8) (๒) โดย พ.ร.บ.สัญชาติ(ฉบับที่ ๒) พ.ศ.๒๕๓๕[[9]](#footnote-9) และ (๓) โดย พ.ร.บ.สัญชาติ(ฉบับที่ ๓) พ.ศ.๒๕๓๕[[10]](#footnote-10)

พ.ร.บ.สัญชาติ พ.ศ.๒๕๐๘ เป็นกฎหมายสัญชาติไทยหลักที่มีผลอยู่ในปัจจุบัน โดยมีบทบัญญัติเสริมในรูปของ พ.ร.บ.ที่มีผลในปัจจุบัน ๒ ฉบับกล่าวคือ พ.ร.บ.สัญชาติ(ฉบับที่ ๒) พ.ศ.๒๕๓๕ และ พ.ร.บ.สัญชาติ(ฉบับที่ ๓) พ.ศ.๒๕๓๕ เท่านั้น ทั้งนี้เพราะว่า ปว.๓๓๗ ถูกยกเลิกโดยมาตรา ๓ แห่ง พ.ร.บ.สัญชาติ (ฉบับที่๒) พ.ศ.๒๕๓๕ ในวันที่ ๒๖ กุมภาพันธ์ พ.ศ.๒๕๓๕ และในรูปของกฎกระทรวงมหาดไทยอีก ๑ ฉบับ กล่าวคือ กฎกระทรวงมหาดไทยลงวันที่ ๑๕ พฤษภาคม พ.ศ.๒๕๑๐[[11]](#footnote-11) รวมถึง ประกาศกระทรวงมหาดไทยอีก ๑ ฉบับ[[12]](#footnote-12)

เนื่องจากความเปลี่ยนแปลงของ พ.ร.บ.สัญชาติ พ.ศ.๒๕๐๘ เราจึงมีความจำเป็นจะต้องศึกษาความเป็นไทยของบุคคลธรรมดาภายใต้ พ.ร.บ.ดังกล่าวในแต่ละช่วงๆ ไปของความเปลี่ยนแปลงทางกฎหมายไทยว่าด้วยสัญชาติไทยที่เกิดขึ้นจากวันที่ ๕ สิงหาคม พ.ศ.๒๕๐๘ จนถึงปัจจุบัน พ.ร.บ.สัญชาติ พ.ศ.๒๕๐๘ มีวิวัฒนาการอยู่ ๔ ช่วงตอนด้วยกัน

ช่วงตอนแรก ก็คือ จากวันที่ ๕ สิงหาคม พ.ศ.๒๕๐๘ จนถึงวันที่ ๑๓ ธันวาคม พ.ศ.๒๕๑๕[[13]](#footnote-13) ความเป็นไทยของบุคคลธรรมดาจึงตกอยู่ภายใต้ พ.ร.บ.สัญชาติ พ.ศ.๒๕๐๘ ฉบับดั้งเดิม

ช่วงที่สอง เริ่มจากปว.๓๓๗ ซึ่งมีผลในวันที่ ๑๔ ธันวาคม พ.ศ.๒๕๑๕ ก่อนที่จะสิ้นผลในวันที่ ๒๖ กุมภาพันธ์ พ.ศ.๒๕๓๕ ดังนั้น ความเป็นไทยของบุคคลธรรมดาจากวันที่ ๑๔ ธันวาคม พ.ศ. ๒๕๑๕ จนถึงวันที่ ๒๕ กุมภาพันธ์ พ.ศ.๒๕๓๕ จึงตกอยู่ภายใต้ พ.ร.บ.สัญชาติ พ.ศ.๒๕๐๘ซึ่งถูกแก้ไขและเพิ่มเติมโดย ปว.๓๓๗[[14]](#footnote-14)

ช่วงที่สามเกิดขึ้น เพราะว่า พ.ร.บ.สัญชาติ(ฉบับที่ ๒) พ.ศ.๒๕๓๕ ยกเลิก ปว.๓๓๗ ในวันที่ ๒๖ กุมภาพันธ์ พ.ศ.๒๕๓๕ ดังนั้น จากวันที่ ๒๖ กุมภาพันธ์ พ.ศ.๒๕๓๕ จนถึงวันที่ ๘ เมษายน พ.ศ.๒๕๓๕ ความเป็นไทยของบุคคลธรรมดาจึงตกอยู่ภายใต้ พ.ร.บ.สัญชาติ พ.ศ.๒๕๐๘ ซึ่งถูกแก้ไขและเพิ่มเติมโดย พ.ร.บ.สัญชาติ (ฉบับที่ ๒) พ.ศ.๒๕๓๕ เท่านั้น

ในช่วงที่ ๔ ของวิวัฒนาการของ พ.ร.บ.สัญชาติ พ.ศ.๒๕๐๘ เกิดจากการประกาศ พ.ร.บ.สัญชาติ(ฉบับที่ ๓) พ.ศ.๒๕๓๕ เพื่อแก้ไข พ.ร.บ.สัญชาติ พ.ศ.๒๕๐๘ ซึ่งถูกแก้ไขและเพิ่มเติมโดย พ.ร.บ.สัญชาติ (ฉบับที่ ๒) พ.ศ.๒๕๓๕ ดังนั้น ความเป็นไทยของบุคคลธรรมดาจากวันที่ ๙ เมษายน พ.ศ.๒๕๓๕ จนถึงปัจจุบันจึงตกอยู่ภายใต้ พ.ร.บ.สัญชาติ พ.ศ.๒๕๐๘ ซึ่งถูกแก้ไขและเพิ่มเติมโดยพ.ร.บ.สัญชาติ(ฉบับที่ ๒) พ.ศ. ๒๕๓๕ และ พ.ร.บ.สัญชาติ(ฉบับที่ ๓) พ.ศ.๒๕๓๕

ดังนั้น เราอาจจะทำความเข้าใจถึงความมีผลของ พ.ร.บ.สัญชาติแต่ละฉบับดังต่อไปนี้

**ตารางแสดงกฎหมายลายลักษณ์อักษรของไทยในเรื่องสัญชาติไทยของบุคคลธรรมดา**

**ที่เคยมีผลและยังมีผลในประเทศไทย**

|  |  |  |  |  |  |  |
| --- | --- | --- | --- | --- | --- | --- |
| ลำดับที่ | วันที่กฎหมาย  มีผล | กฎหมายหลัก | กฎหมายเสริม | กฎหมาย  ลูกบท | วันที่มีการแก้ไขและ  เพิ่มเติมกฎหมาย | วันที่กฎหมาย  สิ้นผล |
| ๑ | ๑๘/๕/๒๔๕๔ | - | พ.ร.บ.แปลงชาติ  ร.ศ.๑๓๐ | - | - | ๑๓/๒/๒๔๙๕ |
| ๒ | ๑๐/๔/๒๔๕๖ | พ.ร.บ.สัญชาติ  พ.ศ.๒๔๕๖ | - | - | - | ๑๓/๒/๒๔๙๕ |
| ๓ | ๑๓/๒/๒๔๙๕ | พ.ร.บ.สัญชาติ  พ.ศ.๒๔๙๕ | - | - | ครั้งที่ ๑  ๓/๒/๒๔๙๖  ครั้งที่ ๒  ๑๒/๒/๒๕๐๐  ครั้งที่ ๓  ๑/๒/๒๕๐๓ | ๕/๘/๒๕๐๘ |
| ๔ | ๑๑/๖/๒๔๙๕ | - | - | กฎกระทรวง  มหาดไทย  ๙/๖/๒๔๙๕ |  | ๕/๘/๒๕๐๘ |
| ๕ | ๔/๒/๒๔๙๖ | - | พ.ร.บ.สัญชาติ  (ฉบับที่ ๒)  พ.ศ.๒๔๙๖ | - | - | ๕/๘/๒๕๐๘ |
| ๖ | ๒๔/๗/๒๔๙๙ | - | - | กฏกระทรวง  มหาดไทย  ๒๔/๗/๒๔๙๙ | - | ๕/๘/๒๕๐๘ |
| ๗ | ๑๓/๒/๒๕๐๐ | - | พ.ร.บ.สัญชาติ  (ฉบับที่ ๓)  พ.ศ.๒๔๙๙ | - | - | ๕/๘/๒๕๐๘ |
| ๘ | ๙/๒/๒๕๐๑ | - | - | กฏกระทรวง  มหาดไทย  ๑๓/๑๑/๒๕๐๑ | - | ๕/๘/๒๕๐๘ |
| ๙ | ๒/๒/๒๕๐๓ |  | พ.ร.บ.สัญชาติ  (ฉบับที่ ๔)  พ.ศ.๒๕๐๓ | - | - | ๕/๘/๒๕๐๘ |
| ๑๐ | ๑๐/๗/๒๕๐๓ | - | - | กฎกระทรวง  มหาดไทย  ๓๐/๖/๒๕๐๓ | - | ๕/๘/๒๕๐๘ |
| ๑๑ | ๕/๘/๒๕๐๘ | พ.ร.บ.สัญชาติ  พ.ศ.๒๕๐๘ | - | - | ครั้งที่ ๑  ๑๓/๑๒/๒๕๑๕  ครั้งที่ ๒  ๒๕/๒/๒๕๓๕  ครั้งที่ ๓  ๘/๔/๒๕๓๕ | - |
| ๑๒ | ๒๕/๕/๒๕๑๐ | - | - | กฏกระทรวง  มหาดไทย  ๑๕/๕/๒๕๑๐ | - | - |
| ๑๓ | ๕/๘/๒๕๐๘ | - | - | ประกาศ  กระทรวง  มหาดไทย  ๑๕/๕/๒๕๑๐ | - | - |
| ๑๔ | ๑๔/๑๒/๒๕๑๕ |  | ประกาศ  คณะปฏิวัติ  ฉบับที่ ๓๓๗  ๑๓/๑๒/๒๕๑๕ | - | - | ๒๕/๒/๒๕๓๕ |
| ๑๕ | ๒๖/๒/๒๕๓๕ | - | พ.ร.บ.สัญชาติ  (ฉบับที่ ๒)  พ.ศ.๒๕๓๕ | - | - | - |
| ๑๖ | ๙/๔/๒๕๓๕ | - | พ.ร.บ.สัญชาติ  (ฉบับที่ ๓)  พ.ศ.๒๕๓๕ | - | - | - |
| ๑๗ | ๒๘/๒/๒๕๕๑ | - | พ.ร.บ.สัญชาติ  (ฉบับที่ ๔)  พ.ศ.๒๕๕๑ | - | - | - |
| ๑๘ | ๒๒/๓/๒๕๕๕ | - | พ.ร.บ.สัญชาติ  (ฉบับที่ ๓)  พ.ศ.๒๕๕๕ | - | - | - |

ในการศึกษากฎหมายสัญชาตินั้น จะต้องตระหนักว่า การได้สัญชาติ การเสียสัญชาติและการกลับคืนสัญชาติตกอยู่ภายใต้กฎหมายที่มีผลในขณะที่บุคคลได้สัญชาติ หรือเสียสัญชาติ หรือกลับคืนสัญชาติ

ตัวอย่างเช่น การได้สัญชาติไทยของบุคคลธรรมดาใน พ.ศ.๒๔๕๗ ย่อมตกอยู่ภายใต้ พ.ร.บ.สัญชาติ พ.ศ.๒๔๕๖ หรือการเสียสัญชาติของบุคคลธรรมดาใน พ.ศ.๒๔๙๗ ย่อมตกอยู่ภายใต้ พ.ร.บ.สัญชาติ พ.ศ.๒๔๙๕ ซึ่งถูกแก้ไขและเพิ่มเติมโดย พ.ร.บ.สัญชาติ(ฉบับที่๒) พ.ศ.๒๔๙๖ หรือการกลับคืนสัญชาติของบุคคลธรรมดาใน พ.ศ.๒๕๑๙ ย่อมตกอยู่ภายใต้ พ.ร.บ.สัญชาติ พ.ศ.๒๕๐๘ ซึ่งถูกแก้ไขและเพิ่มเติมโดย ปว.๓๓๗

ดังนั้น การศึกษากฎหมายสัญชาติจึงไม่อาจจะจำกัดขอบเขตของการศึกษาอยู่เพียงแค่ในกฎหมายที่มีผลในปัจจุบันเท่านั้น เพราะว่าถึงแม้กฎหมายบางฉบับจะสิ้นผลไปแล้ว แต่ผลในทางสัญชาติของกฎหมายนั้นก็จะยังคงอยู่ และเมื่อใดที่มีการพิพาทเกี่ยวกับสัญชาติดังกล่าว ศาลก็จะต้องนำเอากฎหมายฉบับที่มีผลกำหนดกรณีนั้นมาพิจารณา แม้ว่ากฎหมายฉบับนั้นจะสิ้นผลแล้วก็ตาม

1. ซึ่งพิมพ์ครั้งที่ ๑, ๒๕๓๘, ๘๖ น. (อยู่ในห้องสมุดสัญญา ธรรมศักดิ์ คณะนิติศาสตร์ มหาวิทยาลัยธรรมศาสตร์) [↑](#footnote-ref-1)
2. ดังปรากฏในอารัมภบทของ พ.ร.บ.สัญชาติ พ.ศ.๒๔๕๖ [↑](#footnote-ref-2)
3. ในราชกิจจานุเบกษา เล่ม ๖๙ ตอนที่ ๑๐ ลงวันที่ ๑๒ กุมภาพันธ์ พ.ศ.๒๔๙๕ หน้า ๑๐๓ [↑](#footnote-ref-3)
4. ซึ่งเป็นวันที่ พ.ร.บ.สัญชาติ(ฉบับที่ ๒) พ.ศ.๒๔๙๖ มีผลแก้ไข พ.ร.บ.สัญชาติ พ.ศ.๒๔๙๕ [↑](#footnote-ref-4)
5. ซึ่งเป็นวันที่ พ.ร.บ.สัญชาติ(ฉบับที่ ๓) พ.ศ.๒๔๙๙ มีผลแก้ไข พ.ร.บ.สัญชาติ พ.ศ.๒๔๙๕ และ พ.ร.บ.สัญชาติ(ฉบับที่ ๒) พ.ศ.๒๔๙๖ [↑](#footnote-ref-5)
6. ซึ่งเป็นวันที่ พ.ร.บ.สัญชาติ(ฉบับที่ ๔) พ.ศ.๒๕๐๓ มีผลแก้ไข พ.ร.บ.สัญชาติ พ.ศ.๒๔๙๕ พ.ร.บ.สัญชาติ(ฉบับที่ ๒) พ.ศ.๒๔๙๖ [↑](#footnote-ref-6)
7. ใน: ราชกิจจานุเบกษาเล่มที่ ๘๒ ตอนที่ ๖๒ ฉบับพิเศษหน้า ๑ ลงวันที่ ๔ สิงหาคม พ.ศ.๒๕๐๘ [↑](#footnote-ref-7)
8. ใน: ราชกิจจานุเบกษาเล่มที่ ๘๙ ตอนที่ ๑๙๐ ฉบับพิเศษหน้า ๒๐๖ ลงวันที่ ๑๓ ธันวาคม พ.ศ.๒๕๑๕ [↑](#footnote-ref-8)
9. ใน: ราชกิจจานุเบกษาเล่มที่ ๑๐๙ ตอนที่ ๑๓ ฉบับพิเศษลงวันที่ ๒๕ กุมภาพันธ์ พ.ศ.๒๕๓๕ [↑](#footnote-ref-9)
10. ใน: ราชกิจจานุเบกษาเล่มที่ ๑๐๙ ตอนที่ ๔๒ ลงวันที ่๘ เมษายน พ.ศ.๒๕๓๕ [↑](#footnote-ref-10)
11. ใน: ราชกิจจานุเบกษาเล่มที่ ๘๔ ตอนที่ ๔๖ ฉบับพิเศษหน้า ๕ ลงวันที่ ๒๕ พฤษภาคม พ.ศ.๒๕๑๐ [↑](#footnote-ref-11)
12. ใน: ราชกิจจานุเบกษาเล่มที่ ๘๔ ตอนที ๔๖ ฉบับพิเศษ หน้า ๑ ลงวันที่ ๒๕ พฤษภาคม พ.ศ.๒๕๑๐ [↑](#footnote-ref-12)
13. ซึ่งเป็นวันที่ ปว.๓๓๗ มีผลแก้ไข พ.ร.บ.สัญชาติ พ.ศ.๒๕๐๘ [↑](#footnote-ref-13)
14. พันธุ์ทิพย์ กาญจนะจิตรา สายสุนทร, **ทัศนะของนักกฎหมายต่อปัญหาการได้สัญชาติไทยในปัจจุบัน,** ใน: รวมบทความทางวิชาการเนื่องในโอกาสครบรอบ ๘๐ ปี ศาสตราจารย์ไพโรจน์ ชัยนาม, คณะนิติศาสตร์, มหาวิทยาลัยธรรมศาสตร์, ๒๕๓๕, หน้า ๓๖๙-๓๙๕ [↑](#footnote-ref-14)